Beteg ar fin pe dost, e oa chomet serz an den. Ponnergleo e oa deuet da veza a-dra-zur, ha ma ne oa ket dall, e oa prest da veza. Med lemm e oa chomet e spered, ha tra-walh e veze dezañ kleved pe damgleved eur ger bennag evid en em lakaad da zibuna e eñvorennou. Bale a ree bepred, war bouez eur vaz, ha gwelet am-eus bet anezañ meur a wech oh ober tro ar jardin vraz, el leh ma oa o chom en Perroz, adaleg ma veze brao a-walh an amzer. Med er fin, eh anzave ne  ouie ket ped vloaz e oa ken : goûd a ouie e oa bet ganet e 1899, med ne ouie ket ken, emezañ, pegeid amzer a oa bet tremenet abaoe ma oa bet kant vloaz !